《临流》
宋代·郭印

长江一镜净，岂但烛须眉。
清光莹我心，双鬓任如丝。
鸥鹭近人来，游鱼亦可窥。
不把尘缨濯，身世两相遗。
好观东去浪，昼夜无休时。
学道正如此，到海以为期。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。